กระทรวงคมนาคม เร่งพิจารณาอัตราค่าโดยสารที่เหมาะสม เพื่อไม่ให้กระทบผู้ประกอบการและประชาชน
กระทรวงคมนาคม เร่งพิจารณาอัตราค่าโดยสารที่เหมาะสม เพื่อไม่ให้กระทบผู้ประกอบการและประชาชน

จากกรณีที่ นางภัทรวดี กล่อมจรูญ นายกสมาคมผู้ประกอบการรถโดยสารประจำทาง และนายวิทยา เปรมจิตร์ นายกสมาคมพัฒนารถร่วมบริการเอกชน (รถเมล์ร่วม ขสมก.) เข้าพบรัฐมนตรีว่าการกระทรวงคมนาคม เพื่อติดตามการแก้ไขปัญหาต้นทุนค่าเชื้อเพลิงและขอปรับค่าโดยสาร รถธรรมดาจากเดิม 9.00 บาท เป็น 12.00 บาท  รถปรับอากาศ จากเดิม 13.00 – 25.00 บาท เป็น 15.00 – 27.00 บาท รถปรับอากาศรุ่นใหม่ ขอให้กำหนดเป็น 4 กม. แรก ค่าโดยสาร 20 บาท ส่วนที่เกิน 4 กม. ค่าโดยสาร 25 บาท  
 
นายพีระพล ถาวรสุภเจริญ อธิบดีกรมการขนส่งทางบก  กล่าวว่า การลดค่าพลังงาน ได้ให้ บริษัท ปตท. จำกัด (มหาชน) ออกบัตรส่วนลดราคาขายปลีกก๊าซธรรมชาติ (NGV) ให้แก่รถโดยสารสาธารณะ (ยกเว้นรถ ขสมก. และรถ บขส.) จำหน่ายในราคาต่ำกว่าราคาขายปลีกทั่วไป ในราคากิโลกรัมละ 10.62 บาท สำหรับรถโดยสารสาธารณะ (จากราคาขายปลีกทั่วไปที่กิโลกรัมละ 15.73 บาท) โดยมีวงเงินเดือนละ 40,000 บาท สำหรับรถสาธารณะขนาดใหญ่ และ 10,000 บาท สำหรับรถสาธารณะขนาดเล็ก จะช่วยเหลือไปจนถึงวันที่ 31 พฤษภาคม 2562

ด้านนายอาคม เติมพิทยาไพสิฐ รัฐมนตรีว่าการกระทรวงคมนาคม หลังจากรับเรื่องและข้อเรียกร้องของทั้ง 2 สมาคม ได้ให้คณะกรรมการควบคุมการขนส่งทางบกกลางพิจารณาอัตราค่าโดยสารที่เหมาะสมต่อไป อย่างไรก็ตาม เนื่องจากการให้บริการรถโดยสารประจำทางเป็นบริการเพื่อสาธารณะ ดังนั้น คงไม่สามารถพิจารณาให้ผู้ประกอบการมีกำไรได้ตามที่ต้องการ แต่คณะกรรมการควบคุมการขนส่งทางบกกลางจะพิจารณากำหนดอัตราค่าโดยสารที่เหมาะสมที่ผู้ประกอบการจะสามารถประกอบธุรกิจต่อไปได้ รวมถึงเงื่อนไขที่จะทำให้ประชาชนได้รับคุณภาพบริการที่ดีขึ้น ทั้งนี้ คาดว่าจะสามารถนำเสนอคณะกรรมการควบคุมการขนส่งทางบกกลางพิจารณาในเรื่องนี้ได้ประมาณวันที่ 15 ธันวาคม 2561